Ragnheiður Sara fremst Íslendinga
Að loknum öðrum keppnisdegi á heimsleikunum í crossfit er Ragnheiður Sara Sigmundsdóttir efst íslenskra kvenna í fjórða sæti. Henni fast á hæla kemur Annie Mist Þórisdóttir í fimmta sæti en að loknum fyrsta keppnisdegi var Annie fyrst kvenna. Annie hafnaði í 23. sæti í sjósundinu í gær, sem var eina keppnisgrein gærdagsins í einstaklingskeppninni, og féll við það niður í fimmta sætið.
Ragnheiði gekk aftur á móti betur en Annie og varð fjórða í sundinu og tryggði sér með því fjórða sætið í heildarkeppninni. Katrín Tanja fór upp um eitt sæti frá fyrsta keppnisdegi og er sem stendur í 10. sæti en hún var ellefta í sundinu. Þuríður Erla var átjánda í sundinu og er í nítjánda sæti heildarkeppninnar að öðrum keppnisdegi loknum.
Hilmar og Haraldur hættir
Björgvin Karl Guðmundsson var sautjándi í sundinu og fór við það upp úr sjöunda sæti í það fimmta. Haraldur Holgersson lauk keppni í unglingaflokki í gær þar sem hann hafnaði í 8. sæti, jafn að stigum við Axel Lundgren, næsta mann fyrir ofan. Hilmar Þór Harðarson lauk einnig keppni í mastersflokki 55-59 ára í gær þar sem hann hafnaði í 18. sæti. Hilmar lauk keppni með stakri prýði þrátt fyrir bakmeiðsli sem háðu honum í keppninni og getur skilið sáttur við.
Það var Nicholas Paladino sem bar sigur úr býtum í unglingaflokki drengja 16-17 ára en í mastersflokki 55-59 ára karla var það Will Powel sem sigraði. Fremst í kvennaflokki að loknum öðrum keppnisdegi er hin ástralska Tia-Clair Toomey og í karlaflokki er það Bandaríkjamaðurinn Mathew Fraser sem leiðir.
Lið CrossFit XY er sem stendur í 35. sæti í heildarkeppni eftir að hafna í 37. sæti í einu þraut gærdagsins sem einnig var sjósund. Fremst í liðakeppninni er lið CrossFit Myhem frá Bandaríkjunum.
Þrjár greinar í einstaklingskeppni í dag
Keppni heldur áfram í einstaklings- og liðakeppni í dag. Fyrsta grein dagsins er svokallað "murph" þar sem keppendur þurfa að hlaupa og gera ýmsar æfingar í þyngingarvesti en það var í sömu grein sem Annie Mist þurfti að hætta keppni í fyrra. Það eru konurnar sem hefja leik klukkan 14:00 að íslenskum tíma og þá karlarnir 15:00 í sömu grein.
Tvær greinar til viðbótar eru á dagskrá í einstaklingskeppni í dag og hefst fyrri greinin, "Squat Clean Pyramid", klukkan 22:35 í kvöld. Ekki hefur verið greint frá hver þriðja og síðasta þraut dagsins í einstaklingskeppni verður, en hún hefst samkvæmt dagskrá klukkan rúmlega eitt í nótt að íslenskum tíma.
Þá eru tvær greinar á dagskrá liðakeppninnar í dag milli klukkan 17:30 og 21:00 að íslenskum tíma þar sem keppt verður í þriggja manna réttstöðulyftu og svokölluðum klifurormi.
Að loknum öðrum keppnisdegi á heimsleikunum í crossfit er Ragnheiður Sara Sigmundsdóttir efst íslenskra kvenna í fjórða sæti.
Henni fast á hæla kemur Annie Mist Þórisdóttir í fimmta sæti en að loknum fyrsta keppnisdegi var Annie fyrst kvenna.
Katrín Tanja fór upp um eitt sæti frá fyrsta keppnisdegi og er sem stendur í 10. sæti en hún var ellefta í sundinu.
Þuríður Erla var átjánda í sundinu og er í nítjánda sæti heildarkeppninnar að öðrum keppnisdegi loknum.
Björgvin Karl Guðmundsson var sautjándi í sundinu og fór við það upp úr sjöunda sæti í það fimmta.
Haraldur Holgersson lauk keppni í unglingaflokki í gær þar sem hann hafnaði í 8. sæti.
Hilmar Þór Harðarson lauk einnig keppni í mastersflokki 55-59 ára í gær þar sem hann hafnaði í 18. sæti.